## DOKUMENTI KONSULTATIV

**Për projektligjin “Për sektorin e furnizimit me ujë dhe largimin, grumbullimin e trajtimin e ujrave të ndotura urbane”**

|  |
| --- |
| Ministria e Infrastrukturës dhe Energjisë, në kuadër të procesit të konsultimit të projektligjit **“Për sektorin e furnizimit me ujë dhe largimin, grumbullimin e trajtimin e ujrave të ndotura urbane”**, mirëpret sugjerimet nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga përcaktimet e kësaj nisme ligjore. |

**Kohëzgjatja e konsultimeve:**

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga data 6 Nëntor deri në 3 Dhjetor 2023. |

**Si të përgjigjeni:**

|  |
| --- |
| Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Infrastrukturës dhe Energjisë, me anë të regjistrit elektronik në adresën <http://www.konsultimipublik.gov.al>, në adresën postare të Ministria e Infrastrukturës dhe Energjisë: Rr.Abdi Toptani, 4, Tiranë, në adresën e e-mailit të koordinatorit për konsultimin publik [vilma.davidhi@infrastruktura.gov.al](mailto:vilma.davidhi@infrastruktura.gov.al) , si dhe nëpërmjet komenteve të drejtpërdrejta në tryezat e konsultimit që eventualisht mund të zhvillohen në Ministrnë e Infrastrukturës dhe Energjisë. |

**Kontakti:**

|  |
| --- |
| Vilma Davidhi, Koordinatore për konsultimin publik në Ministri: [vilma.davidhi@infrastruktura.gov.al](mailto:vilma.davidhi@infrastruktura.gov.al) |

**Datat dhe vendet e takimeve publike:**

|  |
| --- |
| E-Konsultimi: në portalin “Regjistri Elektronik për Njoftimet dhe Konsultimet Publike”. |

**Sfondi i propozimit legjislativ**

|  |
| --- |
| Projektligji ka si qëllim krijimin e një kuadri të plotë ligjor që siguron kushtet optimale për një zhvillim të qëndrueshëm të sektorit të furnizimit me ujë të pijshëm, largimit, grumbullimit dhe trajtimit të ujërave të ndotura urbane.  Objektivat kryesore të Projektligjit janë ndërtimi i kornizës institucionale, në nivel kombëtar e vendor, ku përcaktohen rolet dhe përgjegjësitë e secilit institucion në kuadrin e përmbushjes së funksioneve politikëbërëse, rregullatore, menaxheriale dhe operacionale, ngritja e mekanizmave që promovojnë mbrojtjen e mjedisit dhe të burimeve ujore në veçanti dhe krijimin e mekanizmave që promovojnë ofrimin e një shërbimi sa më cilësor, si dhe promovimin e mbrojtjes së interesave të konsumatorit. |

**Propozimet**

|  |
| --- |
| Kreu I - Dispozita të Përgjithshme, ku përfshihen qëllimi dhe objekti i ligjit, parimet e zhvillimit të sektorit, përkufizimet dhe fusha e veprimit dhe përjashtimet.  Kreu II – Kuadri Institucional i Sektorit të furnizimit me ujë dhe të largimit e trajtimit të ujrave të ndotura urbane, ku përfshihen përcaktimi i detyrave dhe kompetencave të Këshillit të Ministrave, ministrisë përgjegjëse për infrastrukturën, mjedisin, shëndetin publik dhe mbrojtjen sociale, agjencisë përgjegjëse për burimet ujore, Agjencisë kombëtare përgjegjëse për furnizimin me ujë të pijshëm, largimin, grumbullimin dhe trajtimin e ujërave të ndotura urbane, entit rregullator të ujit, njësive të qeverisjes vendore dhe Operatorëve të ofrimit të shërbimit të furnizimit me ujë të pijshëm, largimit, grumbullimit dhe trajtimit të ujërave të ndotura urbane.  Kreu III – Menaxhimi i Burimeve Njerëzore, Aseteve dhe i Informacionit, ku përfshihen programi kombëtar i trajnimit dhe certifikimit, pronësia e aseteve dhe aksioneve, menaxhimi i aseteve, sistemi i integruar i informacionit.  Kreu IV – Rregullimi Ligor i Ofrimit dhe Operimit të Shërbimit të Furnizimit me Ujë, Grumbullimit e Trajtimit të Ujrave të Ndotura Urbane, ku përfshihen rregullimi i përgjithshëm, bashkëpunimi ndërmjet njësive të vetqeverisjes vendore, bashkëpunimi ndërmjet qeverisjes qendrore dhe qeverisjes vendore, format e subjektit të kompetencave të përbashkëta, kontratat e performancës, marrëveshjet koncesionare dhe partneriteti publik privat si dhe operatori të alternativës së fundit, i cili do të marrë përsipër ofrimin e shërbimit të furnizimit me ujë dhe të largimit, grumbillimit e trajtimit të ujrave të ndotura për një ose më shumë zona shërbimi në rast të mosperformancës nga operatori i licencuar.  KREU V- Kushtet e Ofrimit të Shërbimit dhe Sistemi i Furnizimit me Ujë dhe Kanalizimeve, ku përfshihen kushtet e shërbimit të furnizimit me ujë, kushtet e shërbimit për largimin dhe trajtimin e ujrave të ndotura urbane, përbërja e rrjetit publik të furnizimit me ujë, plani për zhvillimin e rrjetit publik të furnizimit me ujë, zonat e mbrojtura dhe të sigurisë, impiantet e grumbullimit dhe prodhimit të ujit te pijshëm, lidhja e dy rrjeteve të shpërndarjes së ujit, lidhja e konsumatorëve me rrjetin e furnizimit me ujë, marrëveshja e furnizimit me ujë me konsumatorët, lidhjet e paligjshme me rrjetin e furnizimit me ujë, ndërprerja e një konsumatori dhe rilidhja e tij, marrëveshja me konsumatorët debitorë, ndërprerja e furnizimit me ujë në situata emergjence, matja e konsumit të ujit, verifikimi i matësve, faturimi, mbrojtja e konsumatorëve, cilësia dhe higjena e ujit të pijshëm, përbërja e sitemit të largimit dhe trajtimit të ujrave të ndotura, lidhja e përdoruesve me sistemin e kanalizimeve, shkarkimi në sistemin publik të ujrave të ndotura urbane, sistemet individuale të mbledhjes së ujrave të ndotura, ndarja e sistemeve të kanalizimeve të ujrave të ndotura nga sistemet e kanalizimit të ujrave të shiut, ndërtimi, instalimi dhe operimi i sistemeve grumbulluese dhe impianteve të trajtimit të ujrave të ndotura për qendrat urbane.  KREU VI - Organizimi dhe Funksionimi i Entit Rregullator të Ujit, ku përfshihen organizimi i ERRU-së, kompetencat e ERRU-së, kompetencat e kryetarit të Komisionit, Pavarësia e ERRU-së dhe konflikti i interesit, Komisioni, përbërja dhe emërimi i anëtarëve të tij, mbledhjet dhe vendimet e Komisionit, shkarkimi dhe lirimi nga detyra i anëtarëve të Komisionit, stafi teknik dhe këshillues, buxheti dhe financimi i ERRU-së, struktura, pagat dhe marrëdhëniet e punës, raportimi, aksesi i publikut në informacion, veprimtaritë e licencuara dhe përjashtimet, kushtet e licencimit, procedura e licencimit, aplikimi për licencë, refuzimi i dhënies së licencës, heqja e licencës, ndryshimi i kushteve të licencës, veprimtaritë me tarifa të rregulluara, rishikimi i tarifave, monitorimi, zgjidhja e mosmarrëveshjeve, hetimi administrativ.  KREUVII - Kundërvajtjet Administrative, ku përfshihen sanksionet administrative, ankimi dhe ekzekutimi i kundravajtjeve administrative.  KREU VIII - Dispozita të Tjera, ku përfshihen çështjet që kanë të bëjnë me të drejtat e pronësisë lidhur me ndërtimin, instalimin, mirëmbajtjen dhe oeprimin e infrastrukturës së nevojshme për furnizimin me ujë dhe grumbullimin, largimin dhe trajtimin e ujërave të ndotura, miratimi i akteve nënligjore, shfuqizimi i akteve dhe dispozitave të tjera ligjore, dispozita tranzitore dhe hyrja në fuqi. |

**Pyetjet**

|  |
| --- |
| Çështjet kryesore që mendojmë se duhet të diskutohen lidhur me këtë nismë ligjore janë:   * A mendoni se përmbajtja e projektligjit “Për sektorin e furnizimit me ujë dhe largimin, grumbullimin e trajtimin e ujrave të ndotura urbane”përcakton në mënyrë të plotë dhe të duhur, rolet dhe përgjegjësitë e secilit institucion në kuadrin e përmbushjes së funksioneve politikëbërëse, rregullatore, menaxheriale dhe operacionale, dhe ngritjen e mekanizmave që promovojnë mbrojtjen e mjedisit dhe të burimeve ujore në veçanti si dhe krijimin e mekanizmave që promovojnë ofrimin e një shërbimi sa më cilësor, si dhe promovimin e mbrojtjes së interesave të konsumatorit? * A mendoni se ka elementë/çështje të tjera që duhet të përfshihen në këtë projektligj? |